CELEX: 32016D2009
Language: hr
Date: 2016-11-15 00:00:00
Title: Provedbena odluka Komisije (EU) 2016/2009 оd 15. studenoga 2016. o odobravanju programa cijepljenja protiv bolesti kvrgave kože koje podnose države članice (priopćeno pod brojem dokumenta C(2016) 7219) (Tekst značajan za EGP )

17.11.2016   
            
            
               HR
            
            
               Službeni list Europske unije
            
            
               L 310/66
            
         PROVEDBENA ODLUKA KOMISIJE (EU) 2016/2009
   оd 15. studenoga 2016.
   o odobravanju programa cijepljenja protiv bolesti kvrgave kože koje podnose države članice
   
      
         (priopćeno pod brojem dokumenta C(2016) 7219)
      
   
   (Vjerodostojni su samo tekstovi na bugarskom, hrvatskom i grčkom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (3), a posebno njezin članak 19. stavak 1. točku (a), stavak 3. točku (a) i stavak 6.,
   budući da:
   
               (1)
            
            
               Bolest kvrgave kože virusna je bolest goveda koja se prvenstveno prenosi vektorima, a karakteriziraju je veliki gubici i potencijal znatnog širenja, osobito putem živih životinja i proizvoda dobivenih od zaraženih životinja.
            
         
               (2)
            
            
               Direktivom 92/119/EEZ utvrđuju se opće mjere za suzbijanje određenih bolesti životinja. One obuhvaćaju mjere koje treba poduzeti u slučaju sumnje na bolest kvrgave kože ili potvrde njezine prisutnosti na gospodarstvu, mjere koje treba poduzeti na ograničenim područjima i ostale dodatne mjere za suzbijanje bolesti. Tim je mjerama predviđeno i cijepljenje u slučaju izbijanja bolesti kvrgave kože, kao dopuna ostalim mjerama nadzora koje podliježu odobrenju Komisije.
            
         
               (3)
            
            
               Provedbenom odlukom Komisije (EU) 2015/2055 (4) i Provedbenom odlukom Komisije (EU) 2016/1183 (5) predviđeno je da Grčka i Bugarska mogu provesti hitno cijepljenje goveda držanih na gospodarstvima na području cijepljenja utvrđenima u Prilogu I. svake od tih provedbenih odluka. S obzirom na trenutačnu epidemiološku situaciju u pogledu bolesti kvrgave kože Hrvatska, koja je u neposrednoj opasnosti zbog pojave te bolesti na tom području, obavijestila je Komisiju o svojoj namjeri da 8. kolovoza 2016. započne kampanju cijepljenja protiv bolesti kvrgave kože.
            
         
               (4)
            
            
               U skladu s Hitnim savjetima o bolesti kvrgave kože koje je Europska agencija za sigurnost hrane donijela 29. srpnja 2016. (6), cijepljenje protiv bolesti kvrgave kože najučinkovitiji je način smanjenja širenja bolesti. Kako bi se postigli prethodno navedeni učinci, nužno je provesti cijepljenje cijele osjetljive populacije na područjima na kojima postoji rizik od unošenja bolesti kvrgave kože ili koja su tom bolešću pogođena radi smanjenja broja izbijanja te je potrebno dosegnuti visoku razinu obuhvaćenosti cijepljenjem u pogledu životinja i gospodarstava.
            
         
               (5)
            
            
               Radi jasnoće i pojednostavljenja ovom bi Odlukom trebalo predvidjeti odobrenje programa cijepljenja za Grčku i Bugarsku, koji su trenutačno uvršteni u provedbene odluke (EU) 2015/2055 odnosno (EU) 2016/1183. Osim toga, trebalo bi odobriti program cijepljenja koji je podnijela Hrvatska. Programi cijepljenja Grčke i Bugarske, trenutačno uvršteni u provedbene odluke (EU) 2015/2055 i (EU) 2016/1183, te program cijepljenja koji je podnijela Hrvatska ispunjavaju minimalne zahtjeve za programe cijepljenja protiv bolesti kvrgave kože utvrđene u Prilogu II. Provedbenoj odluci Komisije (EU) 2016/2008 (7) o mjerama kontrole zdravlja životinja u pogledu bolesti kvrgave kože u određenim državama članicama.
            
         
               (6)
            
            
               Kako bi program cijepljenja protiv bolesti kvrgave kože i ostale mjere nadzora bili uspješni, trebalo bi ih provoditi tijekom nekoliko uzastopnih godina kako bi se osigurala imunizacija cijele osjetljive populacije u dovoljno dugom razdoblju.
            
         
               (7)
            
            
               Mjere predviđene ovom odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Odobravanje programâ cijepljenja protiv bolesti kvrgave kože
   Odobravaju se programi cijepljenja protiv bolesti kvrgave kože navedeni na popisu u Prilogu.
   Članak 2.
   Primjenjivost
   Ova se Odluka primjenjuje do 31. prosinca 2019.
   Članak 3.
   Adresati
   Ova je Odluka upućena Republici Bugarskoj, Helenskoj Republici i Republici Hrvatskoj.
   
      Sastavljeno u Bruxellesu 15. studenoga 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 395, 30.12.1989., str. 13.
   
   
      (2)  SL L 224, 18.8.1990., str. 29.
   
   
      (3)  SL L 62, 15.3.1993., str. 69.
   
   
      (4)  Provedbena odluka Komisije (EU) 2015/2055 оd 10. studenoga 2015. o utvrđivanju uvjeta za uspostavljanje programa hitnog cijepljenja goveda protiv bolesti kvrgave kože u Grčkoj i o izmjeni Provedbene odluke (EU) 2015/1500 (SL L 300, 17.11.2015., str. 31.).
   
      (5)  Provedbena odluka Komisije (EU) 2016/1183 od 14. srpnja 2016. o odobravanju programa hitnog cijepljenja protiv bolesti kvrgave kože goveda u Bugarskoj te o izmjeni Priloga Provedbenoj odluci (EU) 2016/645 (SL L 195, 20.7.2016., str. 75.).
   
      (6)  EFSA Journal 2016.; 14(8):4573 [27 str.].
   
      (7)  Provedbena odluka Komisije (EU) 2016/2008 оd 15. studenoga 2016. o mjerama nadzora zdravlja životinja u pogledu bolesti kvrgave kože u određenim državama članicama (vidjeti stranicu 51. ovoga Službenog lista).
   
      PRILOG
      
                  —
               
               
                  Program cijepljenja koji je dostavila Grčka.
               
            
                  —
               
               
                  Program cijepljenja koji je dostavila Bugarska.
               
            
                  —
               
               
                  Program cijepljenja koji je dostavila Hrvatska.